《张横渠赞》
宋代·陈长方

祖龙吐毒，烈火四焚。
先王载籍，毕罹其屯。
刘汉崛兴，访索丘坟。
群儒掇拾，百不一存。
绵蕝之野，陋兮叔孙。
胸谋腹断，己学自尊。
致彼古礼，寥落我闻。
勇哉先生，绝类离伦。
追千岁上，以礼立身。
隐居关右，化行于民。
宾嘉丧祭，唯古之循。
坐令邹鲁，复见咸秦。
岩岩泰山，烈烈秋暾。
先生谨严，比德实均。
嗟世习非，诚难具论。
弃礼自快，纷其如云。
感今陈古，歌以斯文。
庶由高躅，起我后昆。

作者简介：（1108—1148）宋福州长乐人，字齐之。人称唯室先生。陈侁子。高宗绍兴八年进士。为江阴军学教授，寓吴中，师从王蘋，隐居乡里，闭户研究经史，以教学者。其学主直指以开人心，使学者归于自得。有《步里客谈》、《尚书传》、《春秋传》、《礼记传》、《两汉论》、《唐论》、《唯室集》等。